open-index/open-wikipedia-markdown huggingface dataset:
Guadalajara

**Guadalajara** er en by i det vestre høylandet i Mexico. Byen er hovedstaden i delstaten Jalisco, og hadde i 2010 1&nbsp;495&nbsp;189 innbyggere, men hele storbyområdet, som også omfatter blant annet Zapopan, Tlaquepaque, Tonalá, Tlajomulco, Zapotlanejo og Ixtlahuacán del Río, hadde 4&nbsp;434&nbsp;252 innbyggere. Byen er den nest største i Mexico, etter Mexico by. Byens innbyggere kalles *tapatíos*. Byen kalles ofte for den mest meksikanske av alle byer, og spesialiteter som mariachi-musikk, bredbremmede sombreroer etc. kommer fra denne selvbevisste byen. Byen ligger i ca. 1500 meters høyde, og har et tørt, behagelig klima med regntid om sommeren. Hovedflyplassen i byen er Miguel Hidalgo y Costilla Guadalajara internasjonale lufthavn.

## Historie
Byen ble først grunnlagt av Cristóbal de Oñate i 1531, men måtte flyttes flere ganger på grunn av problemer med beliggenheten. Den 14. februar 1542 ga Karl V Guadalajara byprivilegier. I 1560 ble byen erklært hovedstad i den spanske kolonien Nueva Galicia, som var nokså uavhengig av Mexico by. I kolonitida var byen sentrum for et rikt jordbruksområde, og tjente som startsted for tallrike ekspedisjoner og erobringstokt til Nord-Mexico og Filippinene. Byen spilte også en viktig rolle tidlig i frigjøringskampen, da presten og uavhengighetsforkjemperen Miguel Hidalgo opererte fra byen. Også i Reformkrigen 1858&ndash;61 og i de meksikanske revolusjonskrigene ble det kjempet hardt rundt Guadalajara. I løpet av 1800-tallet gikk Guadalajara forbi Puebla de Zaragoza som Mexicos nest største by på grunn av sterk industriutvikling. I 1992 førte en serie eksplosjoner i gassnettet til 205 døde, 500 sårede og 15&nbsp;000 hjemløse.

## Turistattraksjoner

Guadalajara er storslagen som en hovedstad, og midt i byen ligger den monumentale katedralen, påbegynt i 1558 og fullført i 1616. Stilen er en blanding av sengotikk og renessanse, med tilbygg og tårn i henholdsvis barokk og nygotikk. Ikke mindre enn fire plasser omgir katedralen, den største på sørsiden er Plaza de Armas, hvor Palacio de Gobierno, regjeringspalasset, også befinner seg. Teatro Degollado er byens kulturelle storstue fra 1856, og befinner seg på Plaza de La Liberación. Byen har 13 kirker i kolonistil, den største er Templo de la Merced i praktfull barokk fra ca. 1650, mens den eldste er Templo de San Francisco i renessansestil fra 1550. Plazuela de los Mariachis er et lite torg hvor mariachiorkestere spiller mot betaling. 

I utkanten av byområdet ligger Tequila, hvor den berømte agavedrikken blir destillert. Her kan man delta i omvisninger med smaksprøver. Byene Tlaquepaque og Tonalá er kjente sentra for keramikk.

## Sport
Chivas de Guadalajara – eller Club Deportivo de Guadalajara, som er klubbens offisielle navn – er en av Mexicos fremste fotballklubber med 11 seire i den nasjonale ligaen. Klubben spiller sine hjemmekamper på Estadio Jalisco, som har en kapasitet på 62&nbsp;384, hvor også CF Atlas spiller sine kamper. Dette stadion ble brukt i fotball-VM både i 1970 og 1986.

## Referanser

## Eksterne lenker
* 
*
Rod Laver

**Rodney George «Rod» Laver** (født 1938) er en australsk tidligere tennisspiller. 

Han er den eneste spilleren som ved to anledninger (1962 og 1969) har tatt en ekte Grand Slam, det vil si seier i samtlige fire Grand Slam-turneringene i ett og samme år. 

Rod Laver spilte for Australia i flere Davis Cup-turneringer, og vant sin siste seier i denne sammenheng i 1973. Han tilhørte verdens 10 beste spillere fra 1959 til 1975, og var ranket som nummer 1 i 1961-62 og 1968-69.

Laver ble i 2016 utnevnt til companion av Order of Australia.

## [[Grand Slam (tennis)|Grand Slam]]-titler
* Australian Open
** Single – 1960, 1962, 1969
** Double – 1959, 1960, 1961, 1969
* French Open
** Single – 1962, 1969
** Double – 1961
** Mixed double – 1961
* Wimbledon
** Single – 1961, 1962, 1968, 1969
** Double – 1971
** Mixed double – 1959, 1960
* US Open
** Single – 1962, 1969

## Referanser


## Eksterne lenker
* 
* Hall of Fame biografi Rod Laver
Jackie Joyner-Kersee

**Jackie Joyner-Kersee** (født 3. mars 1962) er en amerikansk friidrettsutøver som har spesialisert seg i sjukamp. Hun er innehaver av verdensrekorden i sjukamp med 7291 poeng, en rekord som ble satt under OL 1988 i Seoul. Hun vant også gull under OL 1992 i Barcelona. Totalt har hun fem OL-medaljer i sjukamp og lengde (tre gull, en sølv og en bronse).
 
Jackie Joyner-Kersee er søster av Al Joyner og var svigerinnen til Florence Griffith Joyner.

## OL-Medaljer
*  1988  Seoul -  **Gull** i friidrett, sjukamp damer  USA
*  1988  Seoul -  **Gull** i friidrett, lengdehopp damer  USA
*  1992  Barcelona -  **Gull** i friidrett, sjukamp damer  USA
*  1984  Los Angeles -  Sølv i friidrett, sjukamp damer  USA
*  1996  Atlanta -  Bronse i friidrett, sjukamp damer  USA

## VM-medaljer
* 1987  Roma:
** **gull** i sjukamp
** **gull** i lengdehopp
* 1991  Tokyo:
** **gull** i lengdehopp
* 1993  Stuttgart:
** **gull** i sjukamp

## Referanser

## Eksterne lenker
*
Spartacus Forlag

**Spartacus Forlag** er et norsk forlag stiftet i 1989 som utgir mellom 40 og 50 titler hvert år. Utgivelsene spenner fra akademiske publikasjoner og studiebøker til mer populærvitenskapelig og generell litteratur. 

Forlagssjef er Per Nordanger.

## Referanser


## Eksterne lenker
* 
*
Rod Pampling

**Rodney «Rod» Pampling** (født 23. september 1969) er en australsk profesjonell golfspiller. Pampling ble profesjonell i 1994 og begynte sin karriere som turneringsspiller på PGA Tour of Australasia, der han vant turneringen Canon Challenge i 1999. Disse årene deltok han også i turneringer på NGA Hooters Tour i USA.

I 2000 og 2001 spilte Pampling på andrenivåtouren i USA, dengang kalt Buy.com Tour, der han gjorde det godt nok den andre sesongen til å kvalifisere seg for PGA-touren. Han tok sin første seier på PGA-touren i 2004 i The International og sin andre i 2006 i Bay Hill Invitational. Pampling deltar fortsatt i enkelte turneringer i sitt hjemland når det er vinter på den nordlige halvkule.

## Meritter
### Seire på PGA-touren
* 2006: Bay Hill Invitational
* 2004: The International

## Eksterne lenker
*
Jakob Jakobsen

**Jakob Jakobsen** (1864–1918) var en færøysk filolog. Han regnes som en av de viktigste bidragsyterne til moderne færøysk språk, og som den ledende dokumentaristen av norn, det nå utdødde, nordiske språket på Shetland. Jakobsen er også kjent som folkeminnesamler.

Han vokste opp i Tórshavn som sønn av bokhandler Hans Nicolai Jacobsen, og reiste som 13-åring til kostskolen Herlufsholm i Danmark. Han studerte norrøn filologi ved Københavns Universitet og ble dr.philos. i 1897 på en avhandling om norn. Han utgav senere en stor etymologisk ordbok og en stedsnavnssamling.

Jakobsen viet seg mest til forskningen, men hadde også en undervisningsstilling ved University of Aberdeen.

## Bibliografi
* 1889 &ndash; *Nogle ord om færøsk, samt et forslag til en ny færøsk retskrivning*. I: *[[Dimmalætting]]*, Tórshavn, Nr. 20-25
* 1890 &ndash; *Det færøske Retskrivningsspørgsmål*. I: *Dimmalætting*, Tórshavn, Nr. 12-14
* 1891 &ndash; *Færøsk anthologi* (med V.U. Hammershaimb). København, 1891. &ndash; 2 Bd. (Sist utgitt Tórshavn, 1991)
* 1892 &ndash; *[[Nólsoyar Páll|Poul Nolsø]]: et Livs- og Tidsbillede fra Færøerne ved Slutningen af det 18. og Begyndelsen af det 19. Aarhundrede* &ndash; 87 s. 
* 1897 &ndash; *Det norrøne sprog på Shetland* &ndash; 193 s.
* 1898&ndash;1901 &ndash; *Færøske folkesagn og æventyr* &ndash; 648 s. (4. utg. 1975)
** *4 ævintýr : úr Sagnum og ævintýrum*. Tórshavn, 2003. &ndash; 75 s. 
* 1901 &ndash; *Shetlandsøernes stednavne* &ndash; 205 s. (Oversatt som *The place-names of Shetland* (Kirkwall, 1993. &ndash; xxviii, 273 S.)
* 1902&ndash;1903 &ndash; *Austfirðinga sœgur* 264 s. (på islandsk)
* 1904 &ndash; *Færøsk sagnhistorie : med en indledende oversigt over øernes almindelige historie og literatur* &ndash; 81 s. 
* 1907 &ndash; *Diplomatarium Færoense : føroyskt fodnbrævasavn : við søguligum rannsóknum* (nytt opplag 1985)
* 1908&ndash;1912 &ndash; *Etymologisk Ordbog over det norrøne sprog på Shetland* (3 Bd.) (Oversatt som *An etymological dictionary of the Norn language in Shetland* (Lerwick, 1985. &ndash; 2 Bd.)
* 1912 &ndash; *Poul Nolsöe : livssöga og Yrkingar* &ndash; 340 s. 

## Referanser


## Eksterne lenker
* Faroestamps.fo - Hammershaimb og Jakobsen
Antigua Guatemala

**Antigua Guatemala** (vanligvis bare **Antigua** eller **La Antigua**) er en by i Guatemalas sentrale fjellområde, kjent for sine godt bevarte bygninger i spansk barokkstil, og spektakulære kirkeruiner. Byen, som i dag er en verdensarv, er hovedbyen i kommunen med samme navn. Den er også hovedstad i departementet Sacatepéquez.

## Befolkning
Befolkningen nådde en topp på 1770-tallet, da den hadde bortimot 60&nbsp;000 innbyggere. Deretter sank folketallet kraftig. Til tross for kraftig vekst på slutten av 1900-tallet er dagens folkemengde bare ca. halvparten, i folketellingen i 2000 hadde byen om lag 31&nbsp;800 innbyggere.

## Historie
*Antigua Guatemala* betyr «Guatemalas gamle by». Den ble grunnlagt 10. mars 1543 og var opprinnelig Spanias koloniale hovedstad i Sentral-Amerika. Conquistadorene gav byen navnet *La Muy Noble y Muy Leal Ciudad de Santiago de los Caballeros de Guatemala* («den meget noble og meget lojale byen Santiago av Guatemalas riddere»), for å ære skytshelgenen Santiago.

I 1773 ble byen rammet av to kraftige jordskjelv, og store deler av byen ble ødelagt. Den spanske kronen beordret gjenoppbygging av byen på en sikrere plass, dette ble til det som i dag er Guatemala by, dagens hovedstad. I 1776 ble innbyggerne beordret til å flytte til den nye byen, noe også de fleste gjorde.

## Antigua i dag
I dag er Antigua først og fremst kjent for feiringen av den hellige uken før påske.

Byen har også mange språkskoler, og Antigua har blitt et av de mest populære stedene i Latin-Amerika for å studere spansk.

## Vulkaner

Tre store vulkaner dominerer landskapet omkring byen.

Sør for byen ligger den største, den 3766 meter høye Volcán de Agua (Vannvulkanen). Det har fått navn etter krateret på toppen, som tidligere var fylt med vann. Like etter at spanjolene hadde erobret Guatemala, ble den første hovedstaden grunnlagt et stykke opp på fjellet, men den ble ødelagt av oversvømmelse og ras da et jordskjelv gjorde at vannet fra krateret rant ut. Byen ble derfor flyttet ned til dalen der dagens Antigua Guatemala ligger. Den opprinnelige plassen er i dag kjent som «Ciudad Vieja» («Den gamle byen»).

Vest for byen ligger to topper, Acatenango, en inaktiv vulkan som er 3976 meter høy, og Volcán de Fuego (Ildvulkanen), som måler 3763 meter. «Fuego» er kjent for å være nesten konstant aktiv, men på et lavt nivå. Det strømmer daglig røyk ut fra toppen, men større utbrudd er sjeldne.

## Eksterne lenker
* 
* UNESCO World Heritage Centre – Antigua Guatemala
* Popstjernen Ricardo Arjona fra Antigua – Weblog
Curtis Mayfield

**Curtis Mayfield** (født 3. juni 1942, død 26. desember 1999) var en amerikansk soul-, funk- og R&B-sanger, låtskriver og gitarist, kanskje mest kjent for lydsporet til filmen *[[Superfly]]*.

Hans sarte falsett og klimprende gitar inspirerte mange artister både mens han levde og etter hans død. Han startet sin profesjonelle karriere i soulgruppa the Impressions, men startet i 1970 en suksessrik solokarriere. LP-en Curtis fra 1970 ble hans første suksess. Han blander myk soul med hard funk, og blander inn samfunnskritikk i tillegg til de vanlige soultemaene i tekstene sine. 

På tidlig 1990-tall ble han truffet av en fallende lyskaster, noe som gjorde ham lam. Men han fortsatte med musikk.

## Referanser


## Eksterne lenker
* 
* 
*
Morris Iemma

**Morris Iemma** (født 1961) er en australsk tidligere politiker som var aktiv i politikken i Australias folkerikeste delstat New South Wales. Han hadde vervet som statsminister i New South Wales mellom 2005 og 2008.

Iemma ble født i Sydney som eneste barn av Giuseppe og Maria Iemma, som hadde innvandret fra Calabria i Italia. Maria Iemma arbeidet i klesindustrien, mens Giuseppe Iemma, som var kommunist i Italia, jobbet som maskinarbeider. Morris ble medlem av Arbeiderpartiet da han var 16. Han fikk sin utdannelse ved delstatsskoler i Sydney, og har økonomisk eksamen fra University of Sydney og juridisk eksamen fra University of Technology, Sydney.

Iemma ble valgt til underhuset (*Legislative Assembly*) i New South Wales i 1991, og ble gjenvalgt flere ganger fram til hans avgang i 2008. Han ble tatt opp i delstatsregjeringen i 1999, og hadde flere ministerposter i New South Wales, blant annet helse, offentlig infrastruktur, og sport og fritid.

Iemma trakk seg som statsminister i 2008 etter å ha mistet tilliten i partigruppa. Iemma hadde foreslått at seks regjeringsmedlemmer skulle trekke seg, men fikk ikke støtte av sin egen partifløy, og valgte å trekke seg. To uker senere trakk han seg som parlamentsmedlem. 

## Referanser
San José internasjonale lufthavn

**Norman Y. Mineta San José internasjonale lufthavn**  er en internasjonal lufthavn i San Jose, California. 

Den er oppkalt etter San Joses ordfører, Norman Mineta, tidligere transportminister i George W. Bush' regjering og handelsminister i Bill Clintons regjering. Navnet henviser også til Norman Y. Mineta som var rådmann og borgermester i San Jose. 

Det er en flyplass med amerikansk toll-og grensekontroll Den ligger fem km nordvest for sentrum av San José Den domineres av flyselskapet Southwest Airlines med Alaska Airlines som den nest største. 
## Oversikt
Til tross for San Joses posisjon som den folkerikeste byen i San Francisco Bay Area, er SJC den minste av de tre ruteflyplassene i området, med omkring en tredel av passasjerene til regionens store internasjonale flyplass, San Francisco internasjonale lufthavn (SFO), og litt færre enn Oakland internasjonale lufthavn (OAK); målt i antall passasjerer. SJC håndtererte 9,8 mllioner passasjerer i 2015.

I november 2001 ble flyplassen omdøpt til Norman Y. Mineta.

## Referanser


## Eksterne lenker
* 
*  Destinasjonskart (offisielt nettsted)
DB Medialab

**DB Medialab AS** ble etablert 1. januar 2000 som datterselskap av Avishuset Dagbladet. Dette var den første tradisjonelle norske medievirksomheten som skilte ut sin satsing på nye medier i et eget aksjeselskap, etter modell fra svenske *Aftonbladet* og amerikanske *The New York Times*. Senere valgte blant annet *VG* og *Aftenposten* tilsvarende organisasjonsmodell. I dag har selskapet rundt seksti ansatte. Hovedaktivitetene er Dagbladet.no og Start Network. Første publisher og administrerende direktør var Arne H. Krumsvik, som etter fire år som *Dagbladet*s nettsjef ble avløst av Rune Røsten i 2001. Fra april 2007 ledes selskapet midlertidig av John Arne Markussen, høsten 2007 er Stephan Granhaug ansatt i stillingen. Etter omorganisering våren 2009 overtok Terje Wibe sjefstolen.

Selskapet eies av Aller Media AS.
Totalentreprise

**Totalentreprise** (juridisk) er et bygge- eller anleggsarbeid der entreprenøren i sin avtale med byggherren påtar seg både prosjektering og utførelse. Totalentreprise kan være kombinert med generalentreprise: I så fall påtar entreprenøren seg også å ha alle andre entreprenører i prosjektet som sine underentreprenører, det vil si at byggherren bare har kontrakt med den ene entreprenøren.

Det kan i samme prosjekt være sidetotalentreprenører, særlig når det er entreprenører for flere tekniske fag og disse påtar seg både prosjektering og utførelse av sine leveranser til byggherren.

For avtaler om totalentreprise og totalunderentreprise finnes utarbeidet egne Norsk Standard (NS). Nye standarder kom i juli 2011 med mange oppdateringer og endringer i forhold til de to tidligere standardene (NS 3431 og NS 3406):

*NS 8407:2011 Alminnelige kontraktsbestemmelser for totalentrepriser
*NS 8417:2011 Alminnelige kontraktsbestemmelser for totalunderentrepriser
## Referanser

## Litteratur
* Viggo Hagstrøm: Entrepriserett. Utvalgte emner, Oslo 1997
* Heikki Giverholt, Hans-Jørgen Arvesen og Karl Marthinussen: NS 8407 med kommentarer, Oslo 2012
*Hans Cappelen: «Byggherren og kontraktene», Oslo 2001 (1. opplag 1994), og i HolteProsjekts program «Bygglex», Oslo 2005
Norsk jazzforbund

**Norsk jazzforbund** (etablert i Oslo i 1953, nedlagt 1997) var en norsk musikkpolitisk organisasjon, etablert av tretten lokalklubber, til fremme for spredning av musikktypen jazz over det ganske land. 

Forbundet etablerte Buddyprisen for norske jazzmusikere i 1956, og startet bladet *[[Jazznytt]]* i 1960. 

Under Johs. Berghs ledelse (1961–1963)  innledet forbundet et samarbeid med foreningen Ny Musikk, og dette ga mer modernistisk jazz innpass. Samarbeid med Norsk musikkråd og TONO i visse enkeltsaker bidro også til å befeste jazzens levevilkår på 1970-tallet. Norsk jazzforbund var også til tider kritisk til etablerte jazzfestivalers (i hovedsak Moldejazz og Kongsberg Jazzfestival) manglende representasjon av norske jazzartister. I perioden 1965–1967 ledet Karin Krog det samtidige *[[Norsk jazzforum|Norsk Jazzforum]]*, som skulle sikre norske artisters interesser. 

I 1979 gikk en del medlemmer ut av forbundet og stiftet Foreningen norske jazzmusikere. 

I 1980 fikk Norsk jazzforbund for første gang støtte over statsbudsjettet.

I 1981 etablerte forbundet både Norsk jazzarkiv og plateselskapet Odin Records ble etablert i 1981. Forbundet ga blant annet ut jubileumsserien *Jazz out of Norway* (1996).

Tidlig på 1990-tallet begynte utredningen om etablering av regionale jazzsentra.

I 1995 hadde Norsk jazzforbund 7000&nbsp;medlemmer. I 1997 ble forbundet slått sammen med Foreningen norske jazzmusikere, og virksomheten ble videreført under navnet Norsk jazzforum.

## Ledere (utvalg)
Noen av presidentene for Norsk Jazzforbund 

* 1953–1956: Omar Heide Midtsæter
* 1956–1959: Stein Kagge
* 1959–1961: Olav Angell
* 1961–1963: Johs. Bergh
* ?–?: Bjørn Stendahl
* 1965: Tor Haug
* 1972–1975: Carl Morten Iversen
* 1975–1977: Otto Sættem
* 1977–?: Rolf S. Grundesen – fast ansatt leder 1977, to perioder
* 1988: Steinar Kristiansen
* 1994: Tore Flesjø
Karl Friedrich Kurz

**Karl Friedrich Kurz** (født 23. september 1878, død 26. juni 1962) var en tysk/norsk forfatter.

Karl Friedrich Kurz er født nær Freiburg, Bremgarten i Tyskland. Som barn flyttet han med foreldrene til Basel i Sveits. Han ønsket å bli kunstmaler og begynte på akademiet i Karlsruhe. 

Det  var tilfeldigheter som gjorde ham til skribent og forfatter. Etter å ha ført en omflakkende tilværelse med omfattende reisevirksomhet i  bla. Øst-Asia og Japan, slo han seg ned i Norge hvor han skrev romaner på tysk. Han var påvirket av Knut Hamsun og hentet inspirasjon fra naturen og folkelivet i Sognefjorden og Sunnfjord. 

Romanene nøt stor popularitet i Tyskland og ble solgt i store opplag. I 1934 fikk han Schillerprisen og Volkspreis fra Schweizerische Schillerstiftung i Zürich.

Han bodde først i Solund, så ved Vadheim før han i 1924 slo seg ned på Vårdal i Dalsfjorden i Sunnfjord. Der bodde han til han i 1950, da han forlot sin familie og flyttet til Nessjøen (Nese) i Fjell kommune på Sotra i Hordaland hvor han bodde til sin død i 1962, 84 år gammel.
Hans etterlatte papirer er for det meste kommet bort etter hans død.

Karl Friedrich Kurz ligger begravet på kirkegården i Holmedal i Dalsfjorden, Sunnfjord.

## Utgivelser
Ti romaner og flere novellesamlinger bla.:
* *Vom Nil Zum Fujijama* (hans første bok).
* *Herren vom Fjord* (Oversatt til norsk: Herskap ved fjorden – ISBN 82-7959-033-1.
* *Im Königreich Mjelvik* (I kongeriket Mjelvik).
* *Tyra – die Märcheninsel* (Tyra – eventyrøya)- som ga ham Schillerpreis og Volkspreis fra Schweitzerische Schillerstiftung.

## Referanser


## Kilder
* Karl Friedrich Kurz: *Herskap ved fjorden*.
* Norvald Tveitt: *Fra gull til grønne skoger* (om Erik Grant Lea).
* Intervjuer med personer i Vårdal, Sunnfjord og Nessjøen, Sotra v/ Frode Inge Helland.
Truncus coeliacus kompresjonsstenose syndrom

**Truncus coeliacus kompresjonsstenose syndrom** er en usedvanlig sjelden diagnose. 

Tilstanden er sannsynligvis medfødt og kjennetegnes ved alvorlig innsnevring (stenose) på blodåren som forsyner mageregionen. Den befinner seg dypt inne i messenteriet (mellomgulvet) nær ryggsøylen og er derfor svært utilgjengelig. Stenosen skyldes ytre press (derav «kompresjon»), altså ikke forkalkning eller blodpropp, av vev som ligger som spente strenger over blodåren og presser den sammen. 

Det menes årsaken er en abnormal massiv vevsutvikling som gradvis forårsaker en slags mesenteriell anginga i tidlig voksen alder. Symptomene i forkant er diffuse i form av økende smerter i forbindelse med matinntak og har ikke blitt oppdaget før indre organer bl.a. lever er i ferd med å dø på grunn av blodmangel. Forløpet er derfor dramatisk da eneste behandling er umiddelbar gjenopprettelse av blodtilførselen ved et kirurgisk inngrep via et vertikalt snitt fra navel til brystben (laparatomi) hvor alt overflødig vev fjernes i forkant av stenosen og det legges inn fysisk beskyttelse (gortexpatch) mot arrvevet som ellers vil klemme åren flat igjen. 

Prognosen antas å være relativt dårlig da tendensen er nye stenoser som nødvendiggjør reoperasjoner og dette blir nærmest umulig på grunn av massivt arrvev som hindrer tigjengeligheten.
Kjell Bartholdsen

**Kjell Bartholdsen** (født 2. oktober 1938 i Hammerfest, død 6. november 2009) var en norsk jazzsaksofonist. Sentral musiker i nordnorsk jazzliv, stilistisk inspirert av Dexter Gordon. Han ble i 1968, etter utdannelse i Oslo, sentral i Bodøs jazzliv, først i Karstein Hansens band, med opptredener på Norsk jazzforbunds jubileumskonsert 1973, Moldejazz 1974 og Kongsberg Jazzfestival 1976. Senere medvirkende i Lars Martin Thomassen kvintett, egen Kjell Bartholdsen sekstett og kvintett (med bl.a. Trond Sverre Hansen, fremføringer på Festspillene i Nord-Norge 1984), samt med Thorgeir Stubø. Representert på Nordnorsk Jazzforums *Distant Reports* (2001). Han ble i 1989 hedret med Stubø-prisen, oppkalt etter jazzgitaristen Thorgeir Stubø. 

## Utmerkelser
* Stubøprisen 1989

## Referanser
Andreas Wenzel

**Andreas «Andi» Wenzel** (født 1958) er en tidligere alpinist fra Liechtenstein.

Sammen med storesøster Hanni og lillesøster Petra var han aktiv i verdenscupen på slutten av 1970-årene og begynnelsen av 80-årene. 
* I VM 1978 i Garmisch-Partenkirchen vant han kombinasjonsøvelsen og tok sølv i storslalåm.
* I kombinasjonen i alpine grener i OL 1980 i Lake Placid kom han på andreplass. Denne konkurransen gjaldt bare som VM-øvelse, det ble ikke delt ut olympisk medalje. I tillegg tok han sølv i storslalåm. 
* I OL 1984 i Sarajevo ble det nok en medalje i storslalåm, denne gangen bronse.

Han vant totalt 14 verdenscuprenn, 6 av disse var kombinasjonsøvelser.

Andreas Wenzel er onkel til alpinisten Tina Weirather.

## Pallplasseringer i verdenscupen

## Referanser


## Eksterne lenker
*
Nick Price

**Nicholas Raymond Leige Price** (født 28. januar 1957 i Durban i Natalprovinsen i Unionen Sør-Afrika) er en zimbabwisk golfspiller.

Price ble født i Durban i Syd-Afrika til engelske foreldre, men vokste opp i Zimbabwe, der han blant annet tjenestegjorde i hæren under landets borgerkrig. Hans profesjonelle golfkarriere begynte i 1977 på Sunshine Tour, før han flyttet til Europatouren og til slutt PGA-touren i 1983. Han bor nå i Florida.

Etter en lovende start, med en seier allerede i første sesong på PGA-touren, gikk karrieren litt i stå før han gjorde et sterkt comeback på begynnelsen av 90-tallet. I løpet av midten av 90-årene var Price ansett som den beste golfspilleren i verden, og i 1994 vant han to ''major''-turneringer, The Open og PGA-mesterskapet, etter å ha vunnet sin første under PGA-mesterskapet i 1992.

Price toppet pengelisten i 1993 og 1994 og satte ny inntjeningsrekord begge gangene, og satt som nummer&nbsp;1 på verdensrankingen i golf 43 uker på rad. Han ble medlem av World Golf Hall of Fame i 2003.

Price deltar fortsatt i flere profesjonelle turneringer, men har utvidet virksomhetsområdet til golfbanearkitektur, der han driver et banearkitektfirma i Florida, og en signaturkolleksjon med golfutstyr.

## Meritter
### Seire på PGA-touren
* 2002: MasterCard Colonial
* 1998: FedEx St. Jude Classic
* 1997: MCI Classic
* 1994: Honda Classic, Southwestern Bell Colonial, Motorola Western Open, The Open Championship&nbsp;(*M*), PGA Championship&nbsp;(*M*), Bell Canadian Open
* 1993: The Players Championship, Canon Greater Hartford Open, Sprint Western Open, Federal Express St. Jude Classic
* 1992: PGA Championship&nbsp;(*M*), H.E.B. Texas Open
* 1991: GTE Byron Nelson Golf Classic, Canadian Open
* 1983: World Series of Golf

### Seire på Europatouren
* 1997: Alfred Dunhill South African PGA, Dimension Data Pro-Am
* 1994: The Open Championship&nbsp;(*M*)
* 1985: Lancome Trophy
* 1980: Swiss Open

M = Major-turnering

## Referanser


## Eksterne lenker
* 
*
Frøkenosen

**Frøkenosen** er et boligstrøk i Brønnøysund, like ved siden av en sjøpollen Frøkenosen. Pollen har bebyggelse på alle sider, men det er bebyggelsen øst for sjøen (i Frøkenosveien) som regnes som boligstrøket Frøkenosen.
TPC Sawgrass

**TPC at Sawgrass** er en golfbane i Ponte Vedra Beach i Florida, grunnlagt i 1980 som den første i nettverket Tournament Players Club. Senere er golfbanen utvidet med ytterligere 18 hull, slik at anlegget nå består av to mesterskapsbaner; *Stadium Course* som åpnet i 1980 og *Valley Course* som åpnet i 1987. Begge er tegnet av Pete Dye. *Stadium Course* er vert for den årlige gigantturneringen The Players Championship på PGA-touren og regnes som en av de vanskeligste golfbanene i verden. *Valley Course* har vært vert for turneringer som Senior Players Championship og NFL Golf Classic.

## Stadium Course
Da Stadium Course åpnet i 1980 ble den ansett som revolusjonerende på grunn av det radikale stadionkonseptet &ndash; i likhet med andre idretter sitter tilskuerne på «benker», bygget av gressvoller &ndash; og det brutale banedesignet. Den er imidlertid mest berømt for signaturhullet, et kort hull&nbsp;17 med par&nbsp;3, simpelthen kjent som «Island Green», et av golfsportens mest kjente hull.

## Valley Course
Valley Course, som ble tegnet av Pete Dye i samarbeid med Bobby Weed og Jerry Pate, åpnet i 1987.

## Eksterne lenker
*
TINGeLING

**TINGeLING** (etablert i Trondheim høsten 1997) er en norsk jazzgruppe, etablert av
Eldbjørg Raknes vokal, Nils-Olav Johansen gitar, Maria Kannegaard tangenter, og Per Oddvar Johansen perkusjon. Christian Wallumrød (2001) og Steinar Nickelsen (2003–) har tidvis erstattet Kannegaard på piano.

I Norge turnerte de med en oppsetning av Karin Boyes tekster (2002).  De har vært mye benyttet på norske jazzfestivaler, såvel som internasjonalt (eksempelvis Montreaux Jazzfestival, 2004).
Støttet av Norsk jazzforum turnerte de Skandinavia, Frankrike og Belgia (2005), og var nasjonens bidrag til Jazz jorda rundt (2006).

## Utgivelser
**TINGeLING* (NorCD, 1997) med tekster av Rudyard Kipling, Ernest Hemingway og Emily Dickinson
**So much depends upon a red wheel barrow*, bestillingsverk til Vossajazz (Platearbeiderne, 2002)
**I live suddenly* (My Recordings, 2006), til tekster av Paul Celan, Emily Brontë, Robert Frost, Pablo Neruda, Dorothy Parker.

## Referanser


## Eksterne lenker
*
Skriftnormal

**Skriftnormal** er en standardisert skriftlig variant av et språk som enten har juridisk eller kvasi-juridisk status. Det er som regel denne varianten av språket som brukes i undervisning, og de fleste tekster på dette språket følger skriftnormalens rettskrivnings- og grammatikkregler.

Noen kjennetegn ved en skriftnormal er:

*En anerkjent ordbok eller gruppe av ordbøker som utgjør en standardisert rettskrivning og ordsamling;
*En anerkjent grammatikkbok som angir språkets former og strukturer, og som anbefaler visse former og fraråder andre former;
*Et standardsystem for uttale, som regnes for «dannet» eller «korrekt» tale, og som er fritt for regionale kjennetegn;
*En institusjon som fremmer bruk av språket og som innehar en viss autoritet i å utforme normer for bruk av språket, slik som Académie française;
*Lover eller forfatninger som gir språket offisiell status i et lands rettssystem;
*Bruk av språket i det offentlige, slik som i domstoler og nasjonalforsamlinger;
*En samling av litterære verk;
*Oversettelser av sentrale hellige skrifter som Bibelen og Koranen;
*Undervisning i språkets rettskrivnings- og grammatikkregler i skoler;
*Utvelgelse av denne skriftnormalen til bruk i opplæringen av fremmedspråklige personer.
Fila brasileiro

**Fila brasileiro** (FCI #225) er en stor og sterk mastiff som kommer fra Brasil, men hunderasen er nå forbudt i Norge. Den er også kjent som *brasiliansk mastiff* og *brasiliansk molosser*. Den ble opprinnelig avlet for å spore opp rømte slaver i de tropiske skogene Brasil, men har siden blitt brukt til å jakte farlige byttedyr, som en vakthund, og i militær tjeneste.

## Opprinnelse og alder

Fila brasileiro er med stor sikkerhet et resultat av de hunder spanske- og portugisiske conquistadorer førte med seg til den amerikanske kontinentet på 1600-tallet. Kynologer mener at rasen har oppstått gjennom krysninger mellom ulike mastifftyper (blant annet engelsk mastiff) og blodhundlignende sporhunder som kom til dette kontinentet og siden ble krysset med lokale hunder.

Rasen ble opprinnelig brukt til å vokte på og spore opp rømte slaver. Senere ble den også benyttet til å vokte på buskapen og eiendommene. Som rase ble den første gang anerkjent av FCI i 1950, men rasen har på grunn av sine aggressive egenskaper nå blitt forbudt i flere land, herunder også i Norge.

## Utseende, anatomi og fysikk
Fila brasileiro er en typisk molosser og har en kvadratisk kroppsbygning, der spesielt det steile bakparitet utmerker seg gjennom å være tydelig høyere enn skulderhøyden. Den har tykk hud som henger løst, og pelsen er kort, tykk og myk og ligger tett inntil huden. Ensfargede hunder tillates i alle farger, unntatt som hvit, musegrå, sort, tan og blå. Også melert (hvert hårstrå her flere farger) er godkjent. Sort maske er tillatt. Hvite markeringer på potene, brystet og halen tillates så lenge de ikke utgjør mer enn en fjerdepart av grunnfargen.

Fila brasileiro blir gjerne 40&ndash;70 kg tung og har en skulderhøyde på ca. 60&ndash;70 cm. Hannene skal vei minst 50 kg og være mellom 65&ndash;75 cm høye. Tispene er gjerne betydelig mindre enn hannene, men skal allikevel ikke veie mindre enn 40 kg.

## Bruksområde
Fila brasileiro er først og fremst en ypperlig vakthund og en svært god sporhund, men den har også en rekke andre egenskaper som brukshund. Rasen har imidlertid, på grunn av sin store styrke og sitt pågangsmot, også fått et rykte som regulær kamphund, og må sosialiseres for å bli en god familiehund.

## Lynne og væremåte
Fila brasileiro er en modig og uredd hunderase, som er svært resolutt og ofte meget mistenksom overfor fremmede. Som sådan er også rasen kjent som meget egenrådig og pågående. Den krever en tydelig leder og mosjon og utfordringer for å trives.

## Referanser
Sten Sture

**Sten Sture** er navnet til flere personer:

* Sten Sture den eldre (1440&ndash;1503)
* Sten Sture den yngre (1493&ndash;1520)
Q-Free

**Q-Free ASA** er et teknologiselskap som ble etablert som Micro Design AS i 1984. Selskapet byttet navn til Q-Free i 1998. Selskapet leverer teknologi blant annet for innkreving av betaling ved veiprising og C-ITS. .  Selskapets hovedkontor er lokalisert i Trondheim.

Selskapets gründere var Svend Roger Skaland, Hans Rechsteiner, John Hagfors, Kai Bogen, Steffen Kirkenes og Lars Andresen. 

Q-Free leverte sine første system for innkreving av betaling ved veiprising i Trondheim i 1988 og i Oslo i 1990. AutoPASS-systemet er i stor grad levert (men ikke drevet) av Q-Free.

## Se også
* Transponder
* Radiofrekvensidentifikasjon

## Referanser


## Eksterne lenker
* 
* 
*Q-Free sensorartikkel i Aftenposten
Håvard Lund

**Håvard Lund** (født 20. oktober 1970 i Gildeskål) er en norsk musiker (klarinett og saksofon) og komponist. Han fullførte musikklinja ved Mosjøen videregående skole (1989) og Jazzlinja (NTNU) (1993). 

Lund er også kjent som medlem i Farmers Market (1991&ndash;1996) og Frode Fjellheims Jazzjoik Ensemble, senere Transjoik  (1991&ndash;1998), og Trygve Seim Ensemble (1991&ndash;2021)

I perioden 1996&ndash;2002 var han komponist for en rekke teateroppsetninger bl.a. på Torshovteateret, Trøndelag teater, Radioteateret, Det Norske teater. Fra 2003 til 2007 var tilknyttet Forsvarets Musikkorps NordNorge som klarinettist. Han var årets festspillkunstner for Festspillene i Nord-Norge 2006. Videre var han Artist in residence hos musikk i Troms 2007&ndash;2008, hvor han siden har vært fast ansatt som landsdelsmusiker.

Lund er også kjent som igangsetter av Fordypningsrommet Fleinvær- The Arctic Hideaway, en serie monofunksjonelle minihus bygget på Sørværet sørvest for Bodø. 

Lund er fra 2022 tilknyttet kulturkonsult-firmaet Lund & Raanes AS, sammen med Jan Erik Raanes. Firmaet har base i Gamvik i Finnmark.

I 1996 ga han ut *Letters*, en ministorband-CD på eget selskap (Turn Left), med en rekke medstudenter.

I 2010 ga han ut *My Sister Said*, en kammerjazz-CD med Vigleik Storaas, Steinar Raknes og Håkon Mjåset Johansen.

I 2012 ga han ut *Blix by Lund* , en verdensmusikk-CD med bl.a. Unni Løvlid, Sunanda Sharma, Jai Shankar, Svante Henrysson, og MiNensemblet.  

I 2021 ga han ut *Dreams of Boundless times* , en kammermusikk-LP med Tor Johan Bøen og Nils Anders Mortensen.  

Lund har tillegg deltatt på en rekke innspillinger, bl.a. med Decoy, Fotefar, Trygve Seim, Frode Fjellheim, Anja Garbarek.

## Eksterne lenker
* www.thearctichideaway.com

* www.fordypningsrommet.no

* Anmeldelse av ''My Sister Said''
* Anmeldelse av ''Blix by Lund''
Tosa

**Tosa** (FCI #260) er en stor og sterk kamphund som kommer fra Japan, men hunderasen er nå forbudt i Norge. Den er også kjent som *tosa inu* og *japansk mastiff*.

## Opprinnelse og alder
Tosa er opprinnelig en rendyrket kamphund, skapt i Japan på slutten av 1800-tallet og begynnelsen av 1900-tallet. Japan har kamphundtradisjoner helt tilbake til 1300-tallet. Tosa er trolig et resultat av kryssavl mellom den japanske hunderasen shikoku og en rekke europeiske raser, f.eks. engelsk bulldog (1872), bullmastiff (1874) vorstehhund (1876), bull terrier (ca. 1880-tallet), sankt bernhardshund (trolig på 1890-tallet), og grand danois (1924).

## Utseende, anatomi og fysikk
Tosa er en typisk mastiff og har litt langstrakt og meget kraftig kroppsbygning. Den har en kraftfull hals der huden henger litt løst. Pelsen er kort og ligger tett inntil huden. Halen er høyt ansatt og kraftig ved roten. Hodet er kraftig og bredt, med ganske dyp stopp. Meget kraftfulle kjever. Gjennomgående rød farge er ønskelig, men alle nyanser av gulbrunt tillates. Hvite og røde markeringer tillates også.

Tosa blir gjerne 35&ndash;55 kg tung og har en skulderhøyde på ca. 55&ndash;65 cm, avhengig av kjønn. Gjennomsnittsvekten er ca. 40 kg. Hannene skal minst ha en skulderhøyde på 60 cm, og tispene 55 cm.

## Bruksområde
Tosa er en ypperlig vakthund som også har en rekke andre egenskaper som brukshund, men det er lite egnet som familiehund for folk flest. Den er opprinnelig avlet som en regulær kamphund.

## Lynne og væremåte
Tosa er en modig og uredd hunderase, som er svært resolutt og ofte meget mistenksom overfor fremmede. Som sådan er også rasen kjent som meget egenrådig og pågående. Den krever en tydelig leder og store mengder mosjon og psykiske utfordringer for å trives.

## Annet
Denne hunderasen er forbudt i Norge, og flere andre land som Storbritannia og Danmark.  

## Referanser
Bigset

**Bigset** er en grend i Hareid kommune, med grense til Bjåstad i øst og Rise i vest. I Bigset ligger blant annet Snipsøyrdalen med Snipsøyrvatnet og badestranden Holesanden.

Det er også den grenda i Hareid kommune som ligger nærmest Ulstein kommune.
På Bigset ligger Bigset skule, som er en barneskole med klasser fra 1. til 7. trinn. I Bigset gamle skule holder Bigset kulturoase til. Det er en paraplyorganisasjon som blant annet huser Bigset ungdomsklubb. Også det lokale husflidslaget, Hareid og Ulstein Husflidslag, leier lokaler i Bigset kulturoase. Bigset har (per 2017) også eget skolekorps (Bigset skulekorps) og sangkor (Bigset blandakor).

Hareid kommune driver (per 2017) også Bigset barnehage i grenda. 

Det ligger et bedehus i grenda, som også blir brukt som stemmelokale ved lokalvalg og stortingsvalg.

Her ligger også det over 100 år gamle bygdatunet Vonheim, der blant andre læreren, bonden, komponisten og sangeren (Elan) Rasofiel Rise (1844-1929) bodde.

## Referanser
Animisme

**Animisme** (fra latin *anima*, sjel) er et begrep innenfor teologien som betegner en religiøs oppfatning om at alt i naturen har sjel. Man tror på at alt har en sjel eller ånd, både døde og levende ting. Hvert tre eller innsjø har en egen kraft (for eksempel nøkken i en innsjø). Innenfor filosofisk teori er det ideen om at sjelen (i motsetning til kjemiske eller fysiske krefter) er kilden til liv og grunnlaget for livsfunksjonene hos levende vesener.

Animismen er nært beslektet med panteismen.

## Referanser
Hesperinidae

**Hesperinidae** er en liten familie av primitive mygg som er beslektet med hårmygg.

## Utseende
Middels store, slanke mygg. Ligner hårmygg, men kan skilles fra disse på de lange antennene. Kroppen er ganske slank. Hodet er lite, med små fasettøyne som ikke møtes i pannen, og tre punktøyne (ocelli). Antennene er lange og tynne og består av 12 ledd. Munndelene er lite utviklet. Vingene er store, med et tydelig årenett. Et karakteristisk trekk er at den første lange åren etter vingespissen (R4+5, feilaktig kalt R5 på tegningen) er sterkt krummet. Beina er lange og slanke, med små sporer på leggene (tibiae). 

**Larvene** er hvitaktige, lange og tynne, sylindriske, med en tydelig hodekapsel. De har et par vorteføtter på det fremste segmentet, åndehull (spirakler) på siden av de fleste kroppssegmentene og en del korte hår.

## Levevis
Hesperinidene er skogsinsekter. Larvene lever i råtnende ved av ulike treslag som ligger under vann, og kan være ganske tallrike i Øst-Asia. De voksne insektene klekkes tidlig på våren, og hannene ser ut til å sverme. Ellers er lite kjent om leveviset deres. Denne familien er ikke funnet i Norge, men en art finnes lenger sør i Europa.

## Fossile arter
Hesperinidene i dag er en meget artsfattig gruppe, men det er beskrevet en god del fossile arter som muligens eller sannsynligvis bør regnes til Hesperinidae. Sannsynligvis er de få nålevende artene en liten rest av en tidligere ganske artsrik insektgruppe.

## Systematisk inndeling
Inntil nylig ble slekten Hesperinus plassert i en familie for seg selv, men nyere, fylogentiske undersøkelser tyder på at slektene *[[Hesperinus]]* og *[[Penthetria]]* er beslektet og bør plasseres i samme underfamilie .

* orden tovinger, Diptera
** underorden mygg, Nematocera
*** overfamilie Bibionoidea
**** familie Hårmygg (Bibionidae)
***** underfamilie **Hesperininae**
****** slekten *Hesperinus* Walker, 1848 
******* *Hesperinus brevifrons* Walker, 1848 – Nord-Amerika
******* *Hesperinus conjugens* Schiner, 1868  – Brasil
******* *Hesperinus cuspidistylus* Hardy og Takahashi, 1960 – Japan
******* *Hesperinus graecus* Papp, 2010 - Hellas
******* *Hesperinus imbecillus* (Loew, 1858) – Sør- og Mellom-Europa
******* *Hesperinus nigratus* Okada, 1934 – Japan
******* *Hesperinus ninae* Papp & Krivosheina, 2010 - Russland
******* *Hesperinus rohdendorfi* Krivosheina og Mamaev, 1967 – Øst-Sibir og Det fjerne østen
******* †*Hesperinus electrus* Skartveit, 2009 
******* †*Hesperinus heeri* (Heyden & Heyden, 1865)  
******* †*Hesperinus hyalopterus* Skartveit, 2009
******* †*Hesperinus macroculatus* Skartveit, 2009
****** Slekten *[[Penthetria]]* Meigen, 1803

## Referanser


## Kilder
* Krivosheina, N.P. 1997. Family Hesperinidae. Side 35-39 i: Papp, L. og B. Darvas (red.): *Contributions to a Manual of Palaearctic Diptera. Volume 2*. Science Herald, Budapest.

## Eksterne lenker
* 
* Norsk Entomologisk forening – for deg som vil lære mer om insekter.
The Vines

**The Vines** er et australsk alternativ rocke-band som slo gjennom i 2002 sammen med andre band i samme stilen, som The Strokes, The Hives og The White Stripes.

The Vines består idag av Craig Nicholls på vokal og gitar, trommeslager Hamish Rosser og Ryan Griffith på gitar.

Patrick Matthews forlot bandet i 2004 og spiller nå i Youth Group. Craig Nicholls fikk i 2004 diagnosen Aspergers syndrom, en mild form for autisme. 

The Vines har gitt ut fire album, *Highly Evolved*, *Winning Days*,  *Vision Valley* og *Melodia*.

## Eksterne lenker
* 
* 
* 
*
Axymyiidae

* *Axymyia*
* *Mesaxymyia*
* *Protaxymyia*

**Axymyiidae** er en liten familie av middelsstore, tettbygde mygg. De ligner hårmygg, men er ikke i nær slekt med disse. En art finnes i Europa, de fleste av de resterende sju artene er fra østlige Asia. 

## Utseende
Middelsstore, tettbygde mygg, kroppen og vingene er oftest mørke. Kroppen er kraftig og lite hårete. Vingene er mørke, nokså smale med et tydelig årenett. Beina er slanke og forholdsvis korte. 

Hodet er stort, og fasettøynene er store og delt i en øvre og en nedre del, der den øvre delen hos hannene har større fasetter. Hannenes fasettøyne møtes i pannen. De har tre punktøyne (ocelli). I motsetning til hårmyggene har de ikke hår mellom øyefasettene. Antennene er korte og sylindriske og består av 16 ledd. Munndelene er lite utviklet. 

Larvene er hvite med en tydelig, brun hodekapsel, og kort pølseformede. Det bakerste leddet er forlenget til et langt pusterør som er lengre enn kroppen. De har også to lange bakkroppsvedheng som har mange boble- eller fingeraktige utposninger- funksjonen til disse synes å være ukjent.

## Levevis
Axymyidene er skogsinsekter, og larvene lever i fuktig, råtnende ved. De gnager ut hulrom inne i veden, men kan nå ut til overflaten for å puste ved hjelp av det lange ånderøret på bakkroppen. Det kan være 50-150 larver i en enkelt stokk. De voksne insektene klekkes om våren og svermer langsomt et par meter over bakkenivå.

## Systematisk inndeling
I eldre inndelinger (klassifikasjon) hender det at  Axymyiidae er plassert som en delgruppe i Bibionomorpha. Ytterligere tre arter er kjente som fossile funn.

* orden Tovinger, Diptera
** underorden Mygg, Nematocera
*** overfamilie **Axymyioidea**
**** familie **Axymyiidae**
***** slekt *[[Axymyia]]* McAtee, 1921 
****** *[[Axymyia furcata]]* McAtee, 1921  – Nord-Amerika
****** *[[Axymyia japonica]]* Ishida, 1953  – Japan
***** slekt *[[Mesaxymyia]]* Mamaev, 1968 
****** *[[Mesaxymyia kerteszi]]* (Duda, 1930)  – Øst-Europa
****** *[[Mesaxymyia stackelbergi]]* Mamaev, 1968   – Øst-Sibir
***** slekt *[[Plesioaxymyia]]* Sinclair, 2013 - Nord-Amerika
****** *[[Plesioaxymyia vespertina]]* Sinclair, 2013
***** slekt *[[Protaxymyia]]* Mamaev & Krivosheina, 1966 
****** *[[Protaxymyia melanoptera]]* Mamaev & Krivosheina, 1966  – Øst-Sibir
****** *[[Protaxymyia sinica]]* Yang, 1993  – Kina
****** *[[Protaxymyia thuja]]* Fitzgerald & Wood, 2014 - Nord-Amerika

## Kilder
* Krivosheina, M.G. 2000. Family Axymyiidae. Side 31-39 i: Papp, L. og Darvas, B. (red.): *Contributions to a Manual of Palaearctic Diptera. Appendix.* Science Herald, Budapest.
* Fitzgerald, S.J. og Wood, D.M. 2014. A New species of Axymyiidae (Diptera) from western North America adn a key to the Nearctic species. Zootaxa 3857(1): 101-113 http://www.mapress.com/zootaxa/2014/f/z03857p113f.pdf

## Eksterne lenker
* 
* Norsk Entomologisk forening – for deg som vil lære mer om insekter.
* Bilde av et eksemplar (trolig ''Axymyia japonica'')
Hyperbol

**Hyperbol**, eller **hyperbel**, er en språklig overdrivelse som et retorisk virkemiddel eller talemåte. Hyperbol legger trykk på og overdriver sannheten på billedlig vis for å få den til å virke enda større enn hva den egentlig er, for å få fram sitt budskap. Det motsatte er litotes.

Eksempler:
* *Nerver av stål!
* *Øyne store som tallerkener!
* *Jeg er helt utsultet!
* *Jeg er dødstrøtt!
* *Sekken veier et tonn!
* *Jeg ler meg ihjel!
* ''Jeg har ventet en evighet!

## Se også
* Trope (retorikk)
* Litot

## Fotnoter


## Referanser


## Eksterne lenker
*
Costa del Sol

**Costa del Sol** («Solkysten») er en region som utgjør kystbyer og småsamfunn i den vestlige delen av Málaga-provinsen i det sørlige Spania, i den autonome regionen Andalucía. Tidligere besto kysten av små, rolige fiskerlandsbyer, men regionen ble totalt forandret i siste halvdel av det 20. århundre. Området er nå et verdensberømt turistområde med et nesten sammenhengende belte av bosettinger og turistområder langs hele kystlinjen. Navnet brukes hovedsakelig for å fremme turisme; en hotelleier med base i Almería laget i 1928 begrepet for å markedsføre kyststrekningen. Før dette var kysten kjent som *Costa del Viento* («Vindkysten») blant de lokale.

Costa del Sol strekker seg vestover langs middelhavskysten fra Nerja forbi Málaga by til østenfor grensen til Cádiz-provinsen. Her finner vi byer som  Torremolinos, Benalmádena, Fuengirola, Mijas, Marbella, San Pedro de Alcántara, Vélez-Málaga, Nerja, Torrox, Puerto Banús og Estepona. 

Det har vært bosettinger i regionen fra bronsealderen, og området har vært under fremmed styre fra ulike kulturer som fønikerne, kartagenerne, romerne, vandalene, vestgoterne og maurerne, før *[[Reconquista]]*. 

Området besto opprinnelig av fiskerlandsbyer, men ble oppdaget av turistnæringen på 1950-tallet og har siden vært et populært reisemål for utenlandske turister, ikke bare på grunn av sine strender, men turistkulturen generelt.

Området er sterkt urbanisert, med et bredt tettbygd belte langs kysten. Den arkitektoniske stilen er en blanding av små hvite hus og store høyhus – særlig på de typiske turiststedene.  

## Referanser


## Eksterne lenker
*
Perissommatidae

**Perissommatidae** er en liten familie av små mygg som i dag bare er kjent fra Australia og Chile, men det finnes fossile arter fra andre verdensdeler. De er trolig nært beslektet med gjødselmyggene.

## Utseende
Små, kraftig bygde mygg, ligner gjødselmygg. De har store fasettøyne som er delt i en øvre og en nedre del. Karakteristisk vingeårenett.

## Levevis
De er skogsinsekter. Larvene til en art er blitt funnet i steinsopp (*Boletus*), andre larver har blitt funnet mellom råtnende løvstrø. De voksne insektene klekkes om vinteren.

## Systematisk inndeling
I nyere systematikk blir familien gjerne skilt ut i en gruppe for seg (Perissommatomorpha) sammen med den utødde familien Boholdoyidae.

* orden Tovinger, Diptera
** underorden Mygg, Nematocera
*** overfamilie **Scatopsoidea**
**** familie **Perissommatidae**
***** slekten ***Perissomma*** Colless, 1962
****** ***Perissomma bellissimum*** Colless, 1969 – Australia
****** ***Perissomma dobrotworskyi*** Colless, 1969 – Australia
****** ***Perissomma fuscum*** Colless, 1962 – Australia
****** ***Perissomma mcalpinei*** Colless, 1962 – Australia
****** ***Perissomma sp.***  – Chile

## Kilder
* Evenhuis, N.L. 1996. Catalogue of the Diptera of the Australasian Region -Family Perissommatidae. 
* Perissommatidae (http://hbs.bishopmuseum.org) (engelskspråklig)

## Eksterne lenker
* 
* Norsk Entomologisk forening – for deg som vil lære mer om insekter.
José Maria Neves

**José Maria Pereira Neves** (født 28. mars 1960) er en kappverdisk politiker som fra 9. oktober 2021 er  president på Kapp Verde. Han var statsminister fra 1. februar 2001 til 22. april 2016. Han er medlem av Det afrikanske partiet for Kapp Verdes uavhengighet (PAICV).

I oktober 2021 vant Neves presidentvalget i første runde med 51,5% av stemmene slik at en andre valgomgang ikke ble nødvendig.

## Se også
* Liste over Kapp Verdes statsministre

## Eksterne lenker
*  Biografi om José Maria Neves, ''Boston University'', 9. oktober 2003
AT Skog

**AT Skog BA** er en regional skogeierforening for Agderfylkene og Telemark, og er distriktsorganisasjon for Norges Skogeierforbund. AT Skog har ca. 7880 medlemmer organisert i 54 lokale skogeierlag (2012). AT Skog ble danna i 2006 som en omorganisering av den tidligere Agder-Telemark Skogeierforening til andelslag. Organisasjonen har hovedkontor i Porsgrunn.

Andelslaget bistår medlemmene med skogbruksplaner og planlegging av drifter, og kan også utføre hogst for medlemmene. Medlemmenes tømmersalg går gjennom andelslaget, som avtaler virkespriser med kjøperne. Foreningen kjøpte seg i 2006 inn i treforedlingsfirmaet Peterson.

## Referanser


## Eksterne lenker
* 
*